Summary: O presidente da Xunta asegura que o seu Goberno vai abordar agora os altos prezos do combustible no país favorecendo a apertura de máis gasolineiras, pero defende a suba tributaria incluída nos Orzamentos de 2014.

Unha das promesas estrela de Alberto Núñez Feijóo durante a campaña electoral de 2012 foi non subir impostos. Na páxina 31 do programa electoral do PP figuraba, literalmente, que "unha suba de impostos (...) pode resultar dobremente contraproducente, pois ademais de provocar unha contracción maior da actividade empresarial, dos investimentos e do consumo interno, pode alterar á súa vez a lóxica redistributiva estatal propia dos tributos de maior poder recadatorio". Un ano despois daquela promesa, en outubro de 2013, o Goberno galego incluía nos seus Orzamentos para 2014 unha suba do imposto de hidrocarburos, nomeadamente de 3,6 céntimos adicionais por litro de gasóleo e 2,4 por litro de gasolina. Este mércores, ás portas da ponte de Semana Santa e en vésperas electorais, Feijóo pon o foco nas compañías petroleiras. Aquela suba do denominado céntimo sanitario -o imposto presentouse inicialmente como unha vía para financiar a sanidade- produciuse nun contexto no que Galicia xa era das autonomías nas que a cidadanía ten que pagar uns prezos máis elevados polos carburantes, situación que se mantén na actualidade. Así, os últimos datos dispoñibles no Ministerio de Industria, datados en febreiro deste ano, indican que os consumidores e consumidoras do país pagan, antes de impostos, o segundo gasóleo máis caro do Estado, con 75,4 centimos por litro. Unha vez aplicados os tributos este prezo chega a 1,37 euros por litro, só por tras de Balears. Aínda que estes datos veñen sendo públicos mes a mes, o Consello da Xunta abordou un informe da Consellería de Facenda "sobre a evolución do prezo do combustible en Galicia" tras o cal o Goberno galego "conclúe que Galicia está entre as comunidades cos prezos dos combustibles máis altos antes de impostos", motivo que, di Feijóo, levará o Goberno a tentar "favorecer a baixada dos prezos, moi especialmente do gasóleo", xa que "aínda que non se aplicase ningún imposto, Galicia tería igualmente o gasóleo maís caro da Península". As compañías petroleiras, abonda "venden os seus produtos en Galicia cuns prezos por riba da media" estatal "sen ningunha causa xustificada". A Xunta asegura agora que favorecerá a apertura de máis gasolineiras para promover a baixada de prezos Máis dun ano despois de que a Comisión Nacional da Competencia expedientase a seis empresas do sector -Repsol, Cepsa, Disa, Meroil, Galp e BP- por pactar os seus prezos Feijóo decídese agora a "denunciar" que "tendo unha refinaría das 8 que hai en España", a de Repsol na Coruña, "en Galicia as petroleiras póñense de acordo para vender o gasóleo un 5% máis caro que no resto de España". "O viñemos denunciando e o seguimos denunciando agora", mantén, nun contexto no que "pedimos que o Tribunal de Defensa da Competencia finalice o expediente aberto" para que as petroleiras "non prexudiquen as familias e a economía galega". Paralelamente, afirma, a Xunta favorecerá a apertura de novas gasolineiras independentes e "animará os centros comerciais a poñer máis gasolineiras" de combustible barato "para intensificar a competencia". Feijóo xustifica a suba do imposto malia aos altos prezos do combustible en Galicia Pero, por que aínda sabendo que Galicia padecía tan altos prezos, a Xunta decidiu subir o imposto a finais de 2013?, preguntóuselle ao presidente dende a bancada da prensa. "Reducir os impostos para que as petroleiras poidan seguir vendendo o prezo do gasóleo máis alto antes de impostos?", repreguntou Feijóo. "O imposto é a metade do que as petroleiras incrementan o prezo", dixo, para a continuación xustificar a suba co argumento de que non aplicar esa suba tributaria sería "beneficiar aínda maís a conta de resultados a costa da Facenda autonómica". "Eu estou cos galegos e non coa conta de resultados das petroleiras", proclama, antes de insistir en que "os impostos que se pagan polas gasolinas" en Galicia "é igual ao do 85% do territorio nacional".


Summary: Silván do trío Zumaque é, probablemente, un dos discos do ano.

Zumaque é o nome dunha planta que se usa para tratar o coiro e que tamén é comestíbel. Zumaque tamén é o nome deste trío, que se presenta en sociedade con este primeiro álbum, chamado Silván. E lédeme atentas e atentos, porque hoxe traio o que probabelmente sexa o discazo de 2020, ou polo menos un deles, que non todo ía ser malo nese ano maldito! Silván / Zumaque / producciones efímeras / 14 pezas / 12 euros Pablo Pascual toca clarinete, clarinete baixo e clarinete contrabaixo. Alfonso Calvo o contrabaixo, e Bleuenn Le Friec a arpa e tamén canta nalgunha peza. É unha combinación ben curiosa, sobre todo pola arpa, que lle dá unha sonoridade moi peculiar. Ademais, cada un e cada unha das artistas de Zumaque teñen nivelón como intérpretes. Á parte das tres persoas de Zumaque, as colaboracións tamén son deluxe: Jorge Arribas, Germán Díaz, Diego Galaz, Miguel Hiroshi, Jaime Muñoz, Pedro Pascual e Marcos Teira. Non só hai variedade na cantidade de instrumentos empregados, senón no propio aire de cada peza. O disco abre cun íntimo valse (adicado ao fillo do compositor das pezas do disco, Pablo Pascual). Este valse choca de pleno coa seguinte peza, cun flow súper envolvente, máis cargada, máis rítmica. Logo chega "Silván", que dá nome ao disco. Na cuarta peza, que é das miñas favoritas, sae unha onda moito máis folki. En todo o traballo vanse sucedendo paisaxes diferentísimas, fuxindo da monotonía. Como oíntes isto agradecémolo. Ademais, os arranxos e as interpretacións de cada instrumento están coidados até o último detalle. Dá gusto atopar un álbum tan redondo, tan ben feitiño. O deseño, de Fernando Fuentes, é sobrio e coidado. Inclúe a imaxe da planta que dá nome ao trío, outra imaxe do muíño de zumaque e unha foto das e dos músicos acorde co concepto do deseño: tan sobria como coidada, emulando a estética antiga. O formato non ten grandes pretensións, pero funciona á perfección. A gravación, mestura e masterización (Pedro Pascual en Beograd Estudios e Triki en Saviksound) están igual de coidadas que o resto dos elementos deste Silván. Para rematar, destaco que as descricións das pezas, o porqué se fixeron, tamén son ben interesantes: tan concisas como simpáticas. Se tivese que pór algunha pega a este traballo, diría que… non podería atopala nin buscando con lupa. É unha auténtica marabilla e recoméndoo encarecidamente!


Summary: O "Monte Veciñal en Man Común de Couso" en Gondomar vén de ser declarado ICCA (Áreas Conservadas por Comunidades Locais).

A ONU recoñece e distingue o traballo feito no monte comunal de Couso, en Gondomar, que pasa ser incluído no Rexistro Internacional de ICCA, Áreas conservadas por comunidades locais. A ICCA do "Monte Veciñal en Man Común de Couso" é unha entidade de xestión comunitaria, que impulsou un ambicioso proxecto para eliminar especies invasoras como o eucalipto ou a acacia do seu territorio. A comunidade estableceu convenios con Verdeval, unha asociación de custodia do territorio para a recuperación de espazos degradados, e coa Universidade de Vigo, para a eliminación de especies invasoras. Ademais, é pioneira na diversificación dos usos do monte, para cultivar produtos que teñen alta demanda no mercado, como frambuesas, arandos ou cogomelos da variedade Shiitake, produtos con maior valor engadido que os produtos forestais tradicionais. Hai máis de cinco anos que a comunidade de Cousoempezou a substituír gradualmente a súa masa forestal de especies pirófilas (que facilitan e benefícianse da propagación do lume) por especies como carballos ou castiñeiros. A comunidade de Couso avalía comezar a colleitar e comercializar castañas en breve, que son moi demandadas como produto galego de calidade. O Rexistro Internacional de ICCA é un rexistro voluntario a nivel mundial de áreas ou territorios que cumpren as características que definen unha ICCA, xestionado por Nacións Unidas Medio Ambiente (UNEP-WCMC). No Estado, o acceso ao Rexistro Internacional de ICCA está facilitado pola asociación Iniciativa Comunales


Non lembro exactamente cando coñecín a Esteban. Haberá uns quince anos, como un rapaz "que saíra no Xabarín" e que era amigo de varios amigos. Porque iso é o que é Esteban. Amigo. De apertas sinceras de brazos longos. Dos de dicirlle ás amizades que as quere, porque é verdade.Esteban era bo e hoxe era terriblemente cedo. Queriámolo e celebraremos a súa vida en canto poidamos, o creamos e sexamos quenEsteban foi inmensamente creativo, tremendamente simpático. Retranqueiro, amigo do bo vivir, do bo comer e do bo rir. De xuntarnos ás amizades coas amizades das amizades para darnos a probar a súa última e picantísima creación gastronómica. Para darmos vivas a San Snob polo seu aniversario ou agradecerlle a enésima descuberta nos andeis dunha libraría ou nun ignoto sitio de internet. Para saber, que sei eu, que hai un descoñecido xardín entre edificios do seu prezado Ensanche de Santiago.Hai anos que nos contaba das súas saídas e entradas no hospital. "Así vai a sanidade neste país!", dicía para resumir a moita xente que tal pasaba polo seu cuarto no Clínico compostelán. Sabiamos da súa fraxilidade e nestas últimas semanas fomos moitas, abofé, as amizades que faciamos que sabiamos un chisco menos ao xeito de autodefensa nestes tempos estraños de non verse nin abrazarse mentres confiabamos, como el mesmo me dixo hai uns días, en que lle desen recargado a batería. Que a tiña algo baixa. E mandoume bicos eternos.Unha das últimas cousas que me dixo falando no mundo real, sen teléfono polo medio, é que "hai que verse máis". Esteban era bo e hoxe era terriblemente cedo. Queriámolo e celebraremos a súa vida en canto poidamos, o creamos e sexamos quen. Ese día hei poñer os calcetíns con frases de Pratos Combinados cos que me agasallou.


A Picho in memoriam. "O tabán socrático" foise berrando XO!, a voz que para ás bestas.(Con licenza de Afonso, Claudio, Tomás, Felipe, Raxo, Anxo, Villar, De Lucas e Tato). Fatos de cans rabiosos érguense á rompida do día e fincan os seus afiados cabeiros na gorxa dos que súan e non bafexan, ata rillarlle a pel e deixalos cos ósos á intemperie. Aguzan sucias artimañas, para baixarlle as orellas aos que brúan batendo o cobre nas rúas enlamadas polas bosteiras de semellantes bestas. Bandullos sen fondo, bocas insaciables, devorando todo canto pillan por diante, obsesionados con encher a embute bocois de perecedoiras viandas, para gozar vendo dende lonxe como a xente normal se retorce berrando en silencio Estórbanlle os que teñen doenzas. E para empurralos cara as beiras da miseria inventan palabras feas coma os días de inverno –manifestódromo-, sen agardar á bendición da Academia, mesmo antes de pronuncialas axeitadamente, obrigándoos a engulir o seu perverso significado para que, cada vez que lle queiran tocar o nabo, ou cando lle cuspan na súa propia estampa, non teñan máis remedio ca domear os xeonllos ben domeados, no canto de deixalos berrar aínda que só fora para queixarse. Comezan embobándonos con parvadas, coma esa de que a Porta do Sol non pode soportar tanta caterva manifestándose a diario, e acaban facéndonos crer o mesmo á propósito da Alameda de Santiago, con tal de vernos resignados, e logo enviarnos a bradar ao quinto carallo, para que os berros se apaguen no camiño e cheguen en silencio aos ouvidos dos que teñen a obriga de escoitar aos que xemen para cebalos ben cebados. Para non lle perforar os tímpanos aos que nos permiten pasear polas rúas de balde. Cobizan a diario, argallando falcatrúas, para estafarlle as pertenzas aos que so posúen dignidade. Bandullos sen fondo, bocas insaciables, devorando todo canto pillan por diante, obsesionados con encher a embute bocois de perecedoiras viandas, para gozar vendo dende lonxe como a xente normal se retorce berrando en silencio; para cheirar dende preto o recendo da abundancia, aínda que se troque en carnaza e o seu fedor pestilente lle acabe obstruíndo as súas delicadas pituitarias. Cavilar co bandullo é moi perigoso porque atolda o pensamento. E se os amos do conto teñen o pensamento nubrado, convén pórse a cuberto En fin. Badulaques pensando sempre co bandullo, no canto de facelo algunha vez que outra coa cabeza –ou co corazón-. Mentes retortas, matinando sen acougo na maneira de facer calar aos que xa non teñen folgos para seguir berrando. Feras que usan a forza para prohibirlles padecer, para negarlles o desafogo de queixarse, porque quen se queixa pode acabar berrando. E a intensidade dos berros pode aloular aos cans sebosos nas sagradas horas de descanso. Ah! O meu tío Lisardo leva tempo barrenando coa idea de que a revirada teimosía dos que teñen a tixola polo mango, obsesionados en facer calar á xente, pode acabar criándolle sebo no cerebro, ata axotarlle as neuronas para que se apoleiren no ventre. Mais, cavilar co bandullo é moi perigoso porque atolda o pensamento. E se os amos do conto teñen o pensamento nubrado, convén pórse a cuberto. Cando menos, ata que escampe.


Summary: A devolución forzosa de menores non acompañados de Ceuta a Marrocos que comezou a pasada sexta feira está despertando críticas en contra do Ministerio de Interior procedentes tanto desde as ONG como desde o seo do Goberno do Estado, nun proceso do que non foi alertada a Fiscalía Xeral estatal.

"Calquera repatriación colectiva de nenos, nenas e adolescentes é ilegal", sentenciou esta segunda feira a Asociación Española de Pediatría e Atención Primaria (AEPap), sumándose ao chamamento de organizacións coma Amnistía Internacional, Unicef, a Plataforma da Infancia ou Save the Children, en contra da repatriación forzosa a Marrocos dos 800 menores non acompañados que están en Ceuta desde maio. A AEPap defende que este proceso ten que ser suspendido "por non cumprir a lexislación vixente, isto é, a Protección xurídica do menor, o Regulamento de estranxeiría e a Convención dos dereitos das crianzas". Quince menores marroquís non acompañados están sendo enviados ao día a Marrocos desde a pasada sexta feira, cando pouco antes das dúas da tarde o primeiro grupo subiu nunha furgoneta para cruzar a fronteira. Tanto a Fiscalía Xeral do Estado como a Fiscalía de Ceuta abriron dilixencias ese mesmo día para investigar as condicións na que se está producindo a deportación, despois de non ser informadas polo Ministerio de Interior, que só enviou unha comunicación xenérica sen precisar nin que menores de idade, nin cando serían enviados. Desde o Ministerio Público salientaron que a decisión do Ministerio dirixido por Fernando Grande-Marlaska (PSOE) "non contou co respaldo nin coa intervención" da Fiscalía. Tamén o Ministerio de Dereitos Sociais, encabezado por Ione Belarra (Unidas Podemos), incidiu en que "calquera proceso de reagrupamento familiar debe contar cun protocolo que inclúa entrevistas individualizadas das crianzas", e máis do "coñecemento pormenorizado por parte da fiscalía do procedemento". Malia que o xulgado de instrución 2 de Ceuta denegou o domingo a suspensión da repatriación forzosa de sete menores xa que foran enviados esa mesma mañá a Marrocos, o Xulgado do Contencioso-Administrativo 1 de Ceuta suspendeu onte a repatriación de nove menores, polas carencias na tramitación do proceso por parte do Ministerio do Interior. Un de cada catro menores sufriron violencia, abusos ou malos tratos A ONG Save the Children entrevistou as crianzas non acompañadas que entraron en Ceuta en maio, cando Marrocos abandonou a vixilancia da fronteira, desvelando que un de cada catro sufrían violencia, abusos ou malos tratos no Reino alauí, mentres un de cada seis denunciou tortura ou trato degradante. Desde as ONG acusan o Estado de impulsar unha repatriación ilegal, reiterando que non hai menores estranxeiros non acompañados "vulnerábeis" ou "non vulnerábeis". Pola súa banda, o ministro de Interior, Fernando Grande-Marlaska, sostivo onte pola mañá que os menores nunha situación vulnerábel non serán devoltos antes de estudar cada caso, remitindo a un acordo de 2007 entre o Estado e Marrocos para a repatriación forzosa.


Summary: Teñen entre entre 20 e 34 anos. Só no último trimestre a poboación de máis de 16 anos diminuiu no noso país, segundo a EPA, en 18.500 persoas, das que 12.600 corresponden a ese tramo de idade.

En Galiza hai agora 12.600 persoas menos de entre 20 e 34 anos que hai tres meses. Moz@s que xa non figuran, non existen en termos laborais. Desapareceron. Unha das múltiples caras da suma de crise + desemprego + ausencia de perspectivas. Unha situación que a CIG voltou a denunciar esta quinta feira, data na que se coñecen os esmagadores números da Enquisa de Poboación Activa (Galiza: 278.000 parad@s e 93.000 fogares con todos os membros no desemprego). "Só no último trimestre, a poboación de máis de 16 anos diminuiu en Galiza, segundo a EPA, en 18.500 persoas, das que 12.600 corresponden ao tramo de idade entre 20 e 34 anos. Unha sangría que, porén, non consegue evitar que a taxa de paro neste tramo de idade se manteña por riba do 30%". Para o secretario confederal de Emprego, Malvido, esta situación é responsabilidade do Partido Popular "e ás súas políticas erradas". Alerta ademais do grave risco de exclusión social que corren cada vez máis familias, tendo en conta que a esta altura hai en Galiza 92.800 fogares con todos os seus membros activos no paro, 3.600 máis que no trimestre anterior, pero 43.500 fogares máis que no IV Trimestre de 2009, primeiro dato dispoñíbel no IGE.


Summary: O centro radicado en Teis iniciou unha campaña de crowdfunding para financiar de maneira comunitaria varias reformas. A iniciativa promove ademais a apertura dun terceiro centro en Trasancos.

O pasado día 9 abriu as portas Semente Vigo, o primeiro centro educativo monolingüe en galego na cidade olívica. É o segundo destas características en Galiza após a posta en funcionamento da Semente Compostela. Unha iniciativa social, inicialmente impulsada polo centro social A Gentalha do Pichel (Compostela), que está orientada a sentar as bases dunha Escola Nacional Galega. Todas as actividades son desenvolvidas en lingua galega nun espazo de pedagoxía transformadora A Semente viguesa ten o seu centro no barrio de Teis. Nel, todas as actividades son desenvolvidas en lingua galega e realízanse arredor dun espazo de pedagoxía transformadora sob os principios de coeducación, laicidade, asemblearismo, interacción coa natureza, respecto á autoregulación da crianza e integración no contexto do seu barrio e cidade. Este primeiro curso enceta --polo momento-- con sete crianzas, mais a matrícula continúa aberta para cativas de entre 2 e 6 anos. Desde o colectivo valorizan o inicio da súa andaina en Vigo como "un feito histórico tornado realidade grazas ao apoio desinteresado das persoas". Para alén da escola infantil, a Semente ofrece outros servizos e actividades. Entre elas salientan as "Sementinhas", como espazo para bebés, a LudoteGa con materiais integramente en galego, así como a realización de obradoiros e cursos. Semente conta cunha horta propia, que integran no proxecto educativo, e un servizo de Babás (coidadoras en galego). Campaña de crowdfunding Conta cunhas instalacións de 100m2. Para completar a súa adecuación están a desenvolver reformas no espazo inferior e exterior. Para ese obxectivo, e tamén para mellorar a dotación de equipamento, Semente vén de iniciar unha campaña de financiamento comunitario (crowdfunding) a través da plataforma Goteo. A 27 días de que remate o prazo desa campaña de recadación, onde se poden realizar achegas de entre 5 e 500€, xa teñen atinxindo o 84% do obxectivo mínimo fixado de sumaren 4.550€. Até o momento son 69 as persoas que colaboran como cofinanceiras. Tamén en Trasancos A iniciatva continúa a estenderse polo país. Concretamente vén de botar a andar o proxecto para a creación dun centro Semente en Trasancos. A terceira escola cento por cento galega. Para facelo posíbel procuran tamén a colaboración económica de persoas concienciadas arredor da necesidade deste tipo de centros.O obxectivo é recadaren dez mil euros. Un importe necesario para acometer reformas, pagar asesoramento e crear un fondo para poder sufragar salarios.


Summary: A Federación Galega de Municipios (Fegamp) xa amosou o seu malestar por esta "confusión" do Executivo do país. As acusacións a algúns concellos que xa mandaran as súas listaxes tamén provocou certo desconcerto pois a equipa de Alberto Núñez Feixoo sinalou a 43 localidades cando realmente só faltaban 19.

A Xunta vén de provocar unha reacción de malestar e rexeitamento entre un bo número de concellos ao acusalos de non fornecer en tempo as listaxes das súas traballadoras e traballadores do Servizo de Axuda no Fogar (SAF) para incluír dentro da campaña de vacinación nas primeiras quendas. No entanto, hoxe as 43 localidades sinaladas pasaron a 19, que son dalgunha forma aquelas ás que o Executivo galego culpa dos atrasos na aplicación das doses. Na cuarta feira a Xunta apuntaba a 43 municipios que non enviaran as listaxes dos servizos municipais SAF e que, por tanto, non se podía proceder á vacinación contra a Covid-19 dos cadros de persoal. No entanto, a primeira hora de hoxe corrixía o aviso e reducíao a 19 concellos. Ante esta situación anómala, que a equipa de Alberto Núñez Feixoo vinculou a un "erro informático", a Federación Galega de Municipios e Provincias (Fegamp) fixo público o seu "malestar" e criticou a "confusión" provocada en distintos puntos da Galiza. No seu comunicado da cuarta feira, a Consellaría de Sanidade pedía a colaboración de 43 municipios, deixando entrever unha suposta tardanza que dificultaba empezar coa vacinación das e dos empresados de axuda no fogar. Mais a "relación" de localidades era "errónea" e, segundo a Fegamp, isto prexudicou tanto aos consistorios como ás e aos traballadores do departamento. O organismo mesmo chegou a reclamar á Xunta, a través dun comunicado, que efectúe "melloras na súa xestión dos rexistros do persoal" para a vacinación, co fin de "evitar as confusións e tensións que están a producir nos concellos". Estratexia a través da Fegamp Fontes do organismo público comentaron que o pasado 27 de xaneiro, Sanidade pediulle "que canalizase a recollida dos datos para elaborar un rexistro de persoal SAF susceptible de recibir a vacina". "Sen máis indicación que o tipo de datos a solicitar, a Fegamp articulou o mecanismo e a cobertura legal, incluíndo no procedemento a supervisión do alcalde ou alcaldesa, como filtro para evitar que se vacinen persoas ás que non lle corresponde nesta fase", engadiron. Así, en dez días, mandaron o primeiro rexistro con preto de 3.000 operarias e se foi actualizando a medida que foi posíbel. A Federación trasladou en 10 días desde a solicitude unha primeira listaxe con preto de 3.000 traballadores e foi actualizando datos en envíos posteriores "na medida na que se dispuxo" deles. Por iso, descoñece por que se contactou con algunhas corporacións locais para demandar información que xa estaba en poder do departamento que dirixe Julio García Comesaña. Aínda que a consellería "non puxo data límite para reportar as listaxes" e "a maioría do persoal referido aínda non está vacinado", a Fegamp e os concellos reafirmaron que "teñen o máximo interese na inmediata inmunización do persoal dun servizo municipal tan importante" como este, polo que "atenderán calquera indicación ou requirimento". Atendendo ao último parte fornecido pola Xunta, faltarían por enviar datos Allariz, Amoeiro, Cabanas, O Carballiño, Castro Caldelas, A Coruña, Malpica de Bergantiños, Meira, Moaña, Monfero, Negueira de Muñiz, Negreira, O Porriño, Ponteceso, Rianxo, Ribadeo, O Rosal, Vila de Cruces e Xunqueira de Espadanedo. Porén, tamén nesta quinta feira a Fegamp trasladaba a información do Rosal.


Summary: O Goberno ruso acusa "saboteadores ucraínos" do lume provocado na central de Zaporizhia mentres a comunidade internacional amosa a súa crecente preocupación polos ataques a estas instalacións.

Segundo reportan diferentes medios de comunicación rusos e ucraínos, o Exército de Rusia tomou esta sexta feira o control da central nuclear de Zaporizhia, a máis grande de todo o continente europeo, sita na cidade ucraína de Energodar. Os ataques de artillaría producíronse contra os edificios anexos e desencadearon un lume que foi sufocado contra as 6.20 horas [hora local] desta madrugada. Segundo fontes da Axencia Internacional da Enerxía Atómica (AIEA), "non se rexistraron mudanzas nos niveis de radiación". A guerra en Ucraína, en directo Pola súa parte, a Inspección Nacional de Regulación Nuclear de Ucraína, segundo recolle a axencia Europa Press, sinalou que "o persoal segue nos seus postos de traballo, con persoal operativo supervisando o estado das unidades de xeración e garantindo que operan en liña cos requisitos de procedemento para unhas operacións seguras", ao tempo que se están a realizar revisións para identificar posíbeis danos materiais. Os elevados riscos que supoñen os bombardeos e ataques de artillaría perto das instalacións nucleares suscitaron nesta xornada numerosas reaccións. O director xeral do Organismo Internacional da Enerxía Atómica (OIEA), Rafael Grossi, vén de propor unha reunión na central de Chernóbil con representantes de Ucraína e Rusia para abordar un "marco de garantías" sobre as centrais nucleares do país. Lavrov: "Fálase dunha posíbel guerra nuclear, mais non por parte de Rusia, senón da OTAN e Ucraína" "Esta iniciativa non ten nada que ver cos aspectos políticos da crise, non son o secretario xeral da ONU nin un mediador. Do que estamos a falar é dun marco baixo o amparo do OIEA no que Ucraína e as forzas presentes alí, no contexto desta operación militar rusa, poidan acordar algo para non comprometer a seguridade das instalacións", dixo Grossi. Pola súa parte, o xefe da diplomacia europea, Josep Borrell, apoiou a petición de convocar unha reunión extraordinaria do Consello de Seguridade da ONU tras o lume provocado nesta central. "Os ataques rusos nas inmediacións das centrais nucleares poden ter consecuencias catastróficas e deben parar de inmediato", esgrimiu. Emmanuel Macron, após falar con Vladimir Putin: "O peor está por chegar" O presidente de Ucraína, Volodimir Zelenski, reclamou esta sexta feira "sancións máis fortes" contra Rusia logo dos ataques rexistrados nas inmediacións da central de Zaporizhia. "Pobo de Rusia, como é isto posíbel? Loitamos xuntos contra as consecuencias do desastre de Chernóbil en 1986, xa o esqueceron? Se o lembran, non poden ficar en silencio. Digan ao seu líder [Vladímir Putin] que vostedes queren vivir", apuntou. Porén, segundo informa a axencia rusa Sputnik, o Ministerio de Defensa de Rusia ofrece unha versión diametralmente oposta e acusa Kiev de intentar levar a cabo unha "monstruosa provocación" nesta central nuclear. Rusia acusa "saboteadores ucraínos" do lume na central nuclear de Zaporizhia "Contra as 2 horas da madrugada, mentres patrullaba a zona protexida adxacente á central nuclear, unha patrulla móbil da Rosgvardiya [Garda Nacional de Rusia] foi atacada por un grupo de sabotaxe ucraíno. Os soldados rusos foron obxecto dun intenso lume de armas lixeiras desde as xanelas de varios pisos dun complexo de adestramento situado fóra da central. Os puntos de tiro dos saboteadores ucraínos foron eliminados polo lume de retorno das armas pequenas. Ao saíren do edificio, o grupo de saboteadores ucraínos prendeulle lume [ao edificio]", afirman as autoridades rusas.


Summary: Despois de que a Xunta se persoara no Supremo para presentar un recurso de casación por non topar "diálogo" arredor da lingua, o Secretario Xeral de Política Lingüística, Valentín García ven de afirmar que "non é complicado" chegar a acordo cos colectivos normalizadores.

As augas andan revoltas arredor da lingua en San Caetano. Se a Consellería de Cultura e Educacion emitía hai dous días un rotundo comunicado polo que explicaba que se persoaba diante do Tribunal Supremo por non atopar unha "resposta dialogante" á proposta de Feijóo arredor do decreto do plurilingüísmo, agora o Secretario Xeral de Política Lingüística, Valentín García, en declaracións á Radio Galega ven de afirmar que non é "complicado" chegar a acordos cos colectivos normalizadores. Cinco días despois da multitudinaria mobilización que Queremos Galego convocou en Compostela, o Secretario Xeral de Política Lingüística da Xunta, Valentín García, en entrevista á rádio pública galega ven de afirmar que non é difícil "chegar a un punto de encontro" con quen ven de pedir con contundencia a derrogación do decreto de plurilingüísmo. Afirmou, no entanto, que as mobilizacións non fan ningún favor á lingua. De todas as maneiras, García defendeu que o ensino non era peza clave no proxecto normalizador e que tampouco vía acaído centrar as reivindicacións nun decreto que, ao seu ver, é lexítimo no 95%. Deixou ver, polo tanto, a necesidade de aparcar a polémica arredor do decreto para conseguir acadar un acordo coas entidades que defenden a normalización lingüística. Como argumento, defendeu que só un 4% da cidanía fala galego polo ensino mentres outros ámbitos de socialización teñen moita máis importancia no proceso normalizador. Só hai tres días que a Consellaría anunciou que se persoaba diante do Supremo co fin de presentar un recurso de casación contra as sentenzas ditadas polo Tribunal Superior de Xustiza galego arredor do decreto do plurilingüísmo. No comunicado deixaban constancia de que o trámite fora feito no último día á espera de se producir "algunha resposta dialogante e construtiva acerca da proposta que no seu día fixo o presidente da Xunta". Remataban que, ante a imposibilidade de acordo, seguirían coa tramitación xudicial.


Summary: Os populares rexeitaron unha iniciativa de Común da Esquerda reclamando novas limitacións aos pisos turísticos ao considerar unha "premisa falsa" que "estean directamente relacionados co aumento dos prezos dos alugueres". A Federación Galega de Empresas Inmobiliarias e a CNMV si ven relación entre vivendas turísticas e subas no alugueiro tradicional, pero Competencia discrepa

Os pisos turísticos proliferan e Galicia non é unha excepción. Ben ao contrario. Só os rexistrados legalmente amosan unha clara tendencia á alza, cun incremento dunhas sete mil prazas nos primeiros oito meses do ano e especial incidencia en focos de atracción de turismo como Sanxenxo, Santiago, Vigo ou A Coruña. O impacto das vivendas turísticas -das legais, tamén das irregulares- no mercado do alugueiro tradicional pola vía da redución da oferta e do incremento dos prezos preocupa dende hai tempo a colectivos veciñais e de persoas consumidoras, concellos e organismos reguladores. Tamén chegou ao debate político, onde o PP galego vén de tentar pechalo afirmando que a relación entre pisos turísticos e incremento dos prezos do aluguer é, simplemente, "falsa".O PPdeG rexeitou a iniciativa dos 'comúns' reclamando novas limitacións aos pisos turísticos ao considerar unha "premisa falsa" que "estean directamente relacionados co aumento dos prezos dos alugueres"O grupo Común da Esquerda trasladou esta semana ao Parlamento unha iniciativa na que, a través da deputada Luca Chao, defendía que a Xunta "actuase ante os efectos negativos dos pisos turísticos nos prezos da vivenda, especialmente no aluguer". Entre as medidas reclamadas figuraba, por exemplo, a elaboración dun "informe detallado co "número de vivendas legalizadas" tras a entrada en vigor do decreto galego ao respecto ou o impulso "dunha moratoria sobre a apertura de novos pisos turísticos" en zonas sensibles e saturadas, ao xeito da impulsada recentemente no Porto."A proliferación descontrolada deste tipo de aloxamentos pon en risco o dereito á vivenda, pois está expulsando poboación dos centros das cidades", argumentou a deputada. Cómpre ter en conta, agregou, indicadores como os do Observatorio Galego da Vivenda, que dende hai meses acreditan subas continuadas nos prezos dos arrendamentos de pisos.Pero a iniciativa -que en calquera caso non sería vinculante para a Xunta- non atopou eco no PP, imprescindible para a súa aprobación. Segundo a deputada Cristina Romero a proposta dos comúns "parte de premisas falsas, como que o incremento das vivendas de uso turístico está directamente relacionado co aumento dos prezos dos alugueres ou que están a representar unha ameaza" para os hoteis. Os populares apoian a súa afirmación en que os arredor de 9.000 pisos turísticos rexistrados legalmente son "unha ínfima parte das 1,6 millóns de vivendas que existen en Galicia"Para o PP galego cómpre ter en conta datos como que as algo menos de 9.000 vivendas turísticas rexistradas legalmente son "unha ínfima parte das 1,6 millóns de vivendas que existen en Galicia, das que 300.000 están baleiras". E ademais, afirmou, "estas vivendas alternan o uso turístico co residencial" xa que, segundo a parlamentaria do PP, "poden ser primeira ou segunda vivenda nalgúns momentos e ser alugadas con fins turísticos noutros" e mesmo "ser alugadas a estudantes durante o curso". A Xunta, agrega, seguirá "ordenando" este sector, pero o seu impacto na suba dos prezos é "falso", conclúe.Estudos sobre o impacto nos prezos do alugueiro tradicionalXunto ás alertas políticas e sociais, entidades profesionais como a Federación Galega de Empresas Inmobiliarias si ven relación entre vivendas turísticas e subas no alugueiro tradicionalO impacto dos pisos turísticos no prezo e dispoñibilidade de vivendas de alugueiro tradicional é en Galicia un debate aberto e salferido de alertas políticas -caso das lanzadas dende o Concello de Santiago tanto polo anterior goberno de Compostela Aberta como polo actual, do PSdeG- e tamén técnicas. Así, por exemplo, este mesmo verán a Federación Galega de Empresas Inmobiliarias (FEGEIN) reclamaba "prudencia" ás persoas propietarias de vivendas turísticas xa que, segundo un estudo elaborado pola propia entidade, os pisos vacacionais están entre os factores que "derivan nun encarecemento do arrendamento de vivenda tradicional nas sete cidades galegas e as súas áreas de influencia", en verbas do seu presidente, Benito Iglesias."A vivenda vacacional afectou este verán aos prezos da vivenda en alugueiro", concluía xa en 2017 Iglesias en declaracións a Economía Digital Galicia. Aludindo aos mesmos datos sinalaba Vigo e Santiago como as cidades máis expostas a subas que "dificilmente" ían poder ser "asumibles polos ingresos medios dunha unidade familiar normal".A CNMV si detectou que os pisos turísticos "repercutiron significativamente na alza dos prezos dos alugueres", mentres que Competencia discrepa desta teseNun sentido semellante, a Comisión Nacional do Mercado de Valores (CNMV) subliñaba hai un ano no seu boletín oficial que "en determinados núcleos urbanos, o uso vacacional das vivendas alugadas repercutiu significativamente na alza dos prezos dos alugueres". Isto, segundo o regulador, "favoreceu, en última instancia" que parte da poboación optase pola compra de pisos xa que "ante un gasto mensual semellante", o alugueiro deixa de ser a opción preferida. Esta consideración colidía, non obstante, coa expresada dende a Comisión Nacional dos Mercados e da Competencia (CNMC). A entidade, que tombou a versión inicial do decreto da Xunta sobre pisos turísticos, cre que non hai "evidencias concluíntes" sobre a relación "directa e exclusiva" entre os pisos turísticos e a suba dos prezos do alugueiro tradicional.


Summary: O 10 de setembro é a data fixada para a segunda mesa de diálogo sobre o futuro de Ence. A Xunta defenderá nesa xuntanza a continuidade da factoría na ría.

A Asociación pola Defensa da Ría de Pontevedra censura a "solución" que a Xunta da Galiza resolveu trasladarlle a vindiera semana á ministra para a Transición Ecolóxica, Teresa Ribera, co fin de garantir a continuidade da factoría en Lourizán. Tras a reunión do conselleiro de Industria cos os comités de Ence, Francisco Conde anunciou esta quinta feira que pedirá ao Goberno do Estado que rectifique e apoie a localización actual de Ence na ría. "Mafiosos" Segundo expresa a APDR nun comunicado, algunha das ideas que puxeron sobre a mesa nese encontro, "semellan máis cousa de trileiros ou mafiosos que de representantes de traballadores e servidores públicos". A entidade condena que Administración e comités abordasen "abertamente" a busca de fórmulas que permitan modificar as decisións xudiciais, "por máis que as disfracen de solucións xurídicas". Desde a APDR advirten da intención da empresa de buscar a maneira "de que os xuíces do Tribunal Supremo poñan na sentencia o que lle conveña á factoría" e censura outra alternativa "igualmente inaceptábel nunha sociedade de dereito", manifestada tamén por representantes dos traballadores: "non executar a sentencia", en caso de que o Supremo manteña o su veredicto. Burlar a lei A APDR critica as intencións de Ence e da Xunta da Galiza. "Tratan de preparar o terreo para, máis unha vez, burlar a Lei e deixar na máis absoluta indefensión á cidadanía". E fano, di "ao máis puro estilo da mafia siciliana", atrevéndose a retar a ministra para a Transición Ecolóxica a "rectificar" e pór solucións sobre a mesa que dean aparencia de legalidade en beneficio dos intereses particulares dunha empresa. O colectivo social condena ademais que insistan en responsabilizar da situación ao Concello de Pontevedra e ao Goberno do Estado, "aos que piden que se impliquen e emenden as consecuencias de non ter defendido a prórroga", concedida de forma ilegal polo Goberno en funcións de Mariano Raxoi. A APDR defende que calquera solución legal pasa pola saída de Ence da ría, polo que chama á ministra Teresa Ribera a non ceder fronte as pretensións empresariais, ao tempo que reafirma a vontade cidadá, contraria á permanencia da pasteira en Lourizán.


Summary: Baixo a palabra de orde 'Tod@s contra as peaxes', unha plataforma de usuari@s desta autoestrada, convoca para esta terza, 30 de outubro, unha protesta que evidencie a inxustiza dos cobros nesta autoestrada

O fastío d@s usuari@s da AP9 móstrase esta terza, 30 de outubro, na chamada para que @s conductor@s que empreguen esta autoestrada manifesten o seu desacordo cos prezos desta. Trátase de recorrer a outras vías de comunicación, como mostra clara de desacordo coa imposición por Audasa de prezos que entenden como "abusivos". En sitios como Nonvoupagar, e diferentes páxinas das redes sociais, está a se intensificar nos últimos días esta campaña. "O feito é que, en Galicia, a AP9 é unha vía sen alternativa. Tennos de reféns, pois poucos de nós podemos ir de Vigo a Ferrol por estrada. Unha vía sen alternativa, que nin ofrece un bo mantemento, nin unha boa sinalización. E cunhas peaxes exorbitantes que son un verdadeiro atraco ao peto de quen precisamos atravesar esa vía con frecuencia, moitos mesmo a diario, pois é o único xeito de chegar aos seus postos de traballo. Porque non hai alternativa". Máis de 10.000 vehículos Segundo @s organizador@s, máis de 10.000 vehículos que empregan habitualmente esta autostrada poderían nesta terza sumarse á iniciativa de non circular pola autoestrada do Atlántico. @s promotores da iniciativa recabaron en poucos días perto de mil adhesións.


Summary: Tan só unha diminuta proporción das vacinas da Covid-19 foi administrada nos países en desenvolvemento, levando a un agrandamento da fenda entre ricos e pobres, segundo apunta o último informe elaborado polo Programa das Nacións Unidas para o Desenvolvemento (PNUD).

En setembro de 2021, a Organización Mundial para a Saúde (OMS) estabeleceu unha ambiciosa meta, ter vacinada 70% da poboación mundial para mediados de 2022. Naquela altura, tan só 3% da poboación dos países con baixos ingresos recibiran canto menos unha dose, en comparación co 60,18% dos países con ingresos altos. Sete meses despois, o mundo está lonxe de alcanzar ese obxectivo. O número total de vacinas administradas aumentou considerabelmente, mais tamén a desigualdade na distribución: das 10.700 millóns de doses repartidas a nivel mundial, tan só 1% foi administrado en países de ingresos baixos. Isto significa que 2.800 millóns de persoas no mundo están a agardar pola primeira inxección. A desigualdade na vacinación pon en risco a seguridade de todo o mundo, e é responsábel en boa medida das crecentes desigualdades entre ─e dentro─ países. A actual situación non só pode provocar que se prolongue a pandemia, mais a falla de equidade ten moitos outros impactos, ralentizando a recuperación económica de países enteiros, o mercado laboral global, o pagamento de débeda pública e a capacidade dos países para investir noutras prioridades. Recuperación máis dura Dous anos despois do comezo da pandemia da Covid-19, os países máis pobres están a atopar máis difícil que nunca recuperarse economicamente, os mercados laborais están a sufrir, a débeda pública permanece teimadamente alta, e pouca fica nas arcas para investir noutras prioridades. A última análise do PNUD mostra que a maioría dos países máis vulnerábeis se encontran na África subsahariana, incluídas Burundi, a República Democrática do Congo e Chad, onde menos de 1% da poboación está completamente vacinada. Fóra de África, en Haití e no Iemen aínda non chegan ao 2%. Os estudos mostran que se os países con baixos ingresos tivesen a mesma taxa de vacinación que a dos países ricos en setembro do ano pasado (arredor de 54%) terían incrementado o seu Produto Interior Bruto (PIB) en 16.270 millóns de dólares en 2021. Os países que se calcula que perderon maior potencial de ingresos durante a pandemia por causa da desigualdade na vacinación, son Etiopía, República Democrática do Congo e Uganda. Esta perda de ingresos podería ter sido utilizada para abordar outros retos de desenvolvemento urxentes na liña dos Obxectivos de Desenvolvemento Sostíbel (ODS) que fan parte da Axenda 2030 para o Desenvolvemento Sostíbel da ONU, o plan de acción para un futuro xusto para as persoas e para o planeta. No Sudán do Sur, por exemplo, os custos asociados coa vacinación da Covid-19 poderían ter cuberto todos os programas de asistencia social e gastos en educación no país, mentres que en Burundi os custes poderían ter provisto atención sanitaria para arredor de 4,7 millóns de persoas. Mentres que os confinamentos prolongados danaron os traballadores en todo o mundo, aqueles en países en desenvolvemento foron, de novo, afectados desproporcionadamente. Os países máis ricos amorteceron o golpe con inxeccións económicas das que se beneficiaron tanto os traballadores formais como os informais. Un apoio que nos países de baixos ingresos declinou entre 2020 e 2021. O acceso urxente ás vacinas e a financiamento, como as subvencións propostas polo Fondo Monetario Internacional (FMI), é de acordo coas análises esencial para que os países máis pobres, ademais das axudas directas a determinados países de acordo coa situación concreta. Se a equidade na vacinación non se alcanza axiña, as consecuencias poderían ser aínda máis graves, alerta a ONU. Tal e como sinalou a Alta Representante para os Dereitos Humanos, Michelle Bachelet, o pasado 10 de marzo, cómpre maior cooperación entre países para acabar coa pandemia, mentres que continuar adiando a vacinación podería levar a unha escalada da violencia e das tensións sociais, e a unha década en desenvolvemento perdida.


Summary: Na concentración convocada por Acampa participaron membros da comunidade ucraína na Galiza.

Varios centos de persoas participaron este domingo nas concentracións que se realizaron nalgunhas localidades galegas para apoiar o pobo ucraíno, sendo a da Coruña a máis numerosa. En Oleiros tamén houbo unha concentración. Case 40 colectivos e organizacións apoiaron a concentración convocada por Rede Acampa na Coruña para esixir "a fin da guerra en Ucraína". A mobilización, baixo a lema 'Paz en Ucraína. Saída negociada xa!', pediu o cesamento do fogo, a retirada das tropas invasoras e a acollida inmediata de todas as persoas refuxiadas que chegan aos países limítrofes con Ucraína. Xurxo Souto foi o encargado de ler o manifesto no que se esixíu "a paz para Ucraína" e "unha saída negociada" que impida que haxa "máis mortos, máis violencia e máis dor" entre a poboación civil. Tamén interveu un representante da comunidade ucraína, que exixiu a fin da invasión rusa do seu país. "Queremos transmitir que a cidadanía está farta da barbarie. Non se poden resolver os conflitos a base de bombas", relatou Xosé Abad, de Rede Acampa, que apostou ademais por unha saída "negociada" entre Estados Unidos, Europa e o presidente ruso, Vladimir Putin -"e digo Putin, non Rusia; Putin"-. Con esta concentración, explicou, queren "canalizar o cabreo da xente e mostrar que queremos unha saída pacífica". "Hai que buscar unha solución pacífica da forma que sexa, facendo as concesións necesarias, porque xa chegamos tarde", sinalou. Abad remarcou que "un movemento amplo con unidade de acción" é a "fórmula imprescindíbel para poder contrarrestar as informacións e manipulación á cidadanía". Axuda a Ucraína A Coordinadora Galega de ONG para o Desenvolvemento pediu á cidadanía que realicen contribucións económicas e non "en especie". Argumenta que os bens doados en especie na Galiza poden "non ser adecuados" ás necesidades da poboación e á situación humanitaria e loxística en Ucraína. Ademais, indicaron que supoñen custos e dificultades administrativas e loxísticas adicionais como "necesidade de embalaxe, trámites en aduanas ou datas de caducidade", entre outras cousas. A Coordinadora asegurou que resulta "máis práctico" comprar os materiais necesarios sobre o terreo, xa que así "activan a economía e o emprego locais", ou facendo usos de "kits de resposta humanitarios estandarizados". Igualmente, tiveron que lembrar que a "adopción" de nenos non é unha opción e que o primordial é "atendelos no propio terreo" e " reagrupalos" coas súas familias.


Summary: Máis unha semana xa temos na rúa un novo número de Sermos Galiza, o número 173. Nesta ocasión, tratamos a precariedade do autoemprego, o dereito ao ensino para doentes, do ensino público, da citación de Xavier Vence e Bieito Lobeira por parte da Audiencia Nacional como testemuñas; entrevistamos Carlos Callón e Antón Gómez Reino... e moito máis. Xa na nosa loxa.

Neste novo número, abrimos cunha reportaxe sobre o autoemprego, no que damos conta da precariedade e do castigo fiscal que padecen as persoas autónomas no país. Cada vez, son menos quen se animan a traballar por conta propia. Son 20.000 as persoas cotizantes que deixaron de ser autónomas desde o comezo da crise. Tamén recollemos a información das citacións de Xavier Vence, portavoz nacional do BNG, e Bieito Lobeira, secretario de Organización do BNG, por parte da Audiencia Nacional como testemuñas no marco do proceso aberto contra dirixentes de Causa Galiza. As súas declaracións terán lugar a seis días das eleccións. Bieito Lobeira dános a súa impresión sobre a citación do xuíz Eloy Velasco. Mergullámonos na precampaña eleitoral coas entrevistas aos números 1 pola circunscrición da Coruña por Nós, Candidatura Galega, Carlos Callón, e por En Marea, Antón Gómez Reino, "Tone". Os cabezas de lista cóntannos como afrontan a campaña e cales van ser as prioridades de saíren elixidos deputados no Congreso. Nas conversas, Callón defende que Nós é "a única opción que vai dar voz aos problemas da Galiza" e Antón Gómez Reino explícanos que "se non hai maioría de cambio, temos que aspirar a que haxa reformas constituíntes". "O dereito ao ensino cando se ten cancro" é outra das reportaxes que incorporamos neste número e que abordan as reclamacións das familias e das ANPAS. Tamén recollemos a testemuña de Nieves Vilar, a nai de Hadrián, o rapaz de 11 anos que padece leucemia, e que encarna a loita en defensa da atención educacional domiciliaria. Tamén entrevistamos Adriel Juncal, acusado dun presunto delito contra a autoridade após participar nunha manifestación convocada en Vigo contra a LOMCE. Cóntanos que se sente "unha cabeza de turco" e denuncia que a súa detención "foi ilegal". Amais, falamos con Najeeb Amado, o secretario xeral do PCP e membro do Comité Executivo do Movemento Continental Bolivariano, quen sinala que "o golpe no Paraguai deu paso a unha restauración conservadora con tinte terrorista". O Sermos 173 tamén se fai eco dos protestos do persoal da Xunta de Galiza en Pontevedra e Compostela; de Zulema González, a primeira árbitra galega que dirixe un partido de categoría estatal; e da situación política en Portugal. Cincuenta e catro días após as eleccións, o país luso terá, finalmente, un goberno progresista. Reflexión sobre a demolición da educación pública Amais, recollemos unha reflexión de Xavier Seoane sobre a demolición da educación pública; viaxamos co colectivo Xea ao bosque dos Coruxos e tratamos o auxe da regueifa. Entrevistamos Terbutalina, que nos confesan que do que máis gostan é de subir ao escenario, suar e baixar do escenario, e publicamos un Lugo é Letras dedicado a Uxío Novoneyra que escribe Antón Lopo. No que respecta ao A Fondo, nesta ocasión centramos o foco nos Mártires de Sobredo, cun número que coordina Marga Do Val.


Summary: Un total de 73 titulacións non admiten máis estudantes por completaren as prazas dispoñíbeis: aquí podes consultar a listaxe completa.

Notas de corte 73 titulacións fechadas Prazo de matrícula A Comisión Interuniversitaria da Galiza (CiUG) publicou esta quinta feira o primeiro chamamento á matrícula nas titulacións de graos no país. Como principal novidade na convocatoria deste ano, un total de 73 titulacións xa fecharon a admisión, unha medida que a CiUG defende para "axilizar" os procesos de inscrición dos estudantes. Notas de corte Nesta primeira chamada, as que fecharon coa nota de corte máis alta, por riba do 13 —sobre 14—, foron as habituais: o dobre grao en Matemáticas e Física (13,645), o dobre grao en Enxeñaría Informática e Matemáticas (13,520) e Medicina (13,050), todas elas pola Universidade de Santiago de Compostela (USC). As notas de corte máis altas están no campus da capital galega da USC Entre as carreiras xa fechadas con notas de corte altas tamén se sitúan a dobre titulación en Comunicación Audiovisual e Xornalismo na USC (12,942) e o dobre grao en Educación Infantil e Primaria, tamén na USC (12,692). No que atinxe ao campus de Lugo desta universidade, a titulación xa fechada coa nota máis elevada de admisión é o dobre grao de Infantil e Primaria (11,448). Pola parte da Universidade da Coruña (UDC), na cidade herculina salienta a dobre titulación de Bioloxía e Química (11,870), seguida inmediatamente de ADE e Dereito (11,865), mentres nas instalacións de Ferrol a maior nota de corte é a do dobre grao en Enxeñaría Naval e Oceánica e Enxeñaría Mecánica (11,780). Finalmente, no que atinxe á Universidade de Vigo (UVigo), salientan Enxeñaría Biomédica na cidade olívica (12,370), Enxeñaría Aeroespacial en Ourense (12,416) e Comunicación Audiovisual en Pontevedra (9,898). 73 titulacións fechadas De acordo coa listaxe facilitada pola CiUG, neste primeiro chamamento xa hai 73 graos que fecharon o proceso de matrícula. No caso da UVigo, no propio campus da cidade olívica xa non admiten máis alumnos Enxeñaría en Organización Industrial, Dereito, Enxeñaría Mecánica, Tradución e Interpretación Español-Inglés, Tradución e Interpretación Español-Francés, Enxeñaría Biomédica, e as dobres titulacións ADE-Dereito, Enxeñaría Biomédica-Enxeñaría Electrónica Industrial e Automática, Enxeñaría Biomédica-Enxeñaría Mecánica, e en Enxeñaría Mecánica-Enxeñaría Electrónica Industrial e Automática. No campus de Ourense están xa fechadas Xeografía e Historia, Enxeñaría Aeroespacial, Relacións Internacionais e as dobres titulacións ADE-Dereito e ADE-Enxeñaría Informática. E no Campus de Pontevedra, Comunicación Audiovisual, Dirección e Xestión Pública na modalidade virtual —a presencial segue aberta— e Publicidade e Relacións Públicas. Comezan os trámites de reforma da ABAU Na USC, no campus da capital galega pecharon na primeira chamada ADE, Comunicación Audiovisual, Dereito, Economía, Filosofía, Historia, Historia da arte, Lingua e Literatura Españolas, Lingua e Literatura Inglesas, Medicina, Educación Infantil, Educación Primaria, Relacións Laborais e Recursos Humanos, Xornalismo e os dobres graos Comunicación Audiovisual-Xornalismo, Dereito-Relacións Laborais, Enxeñaría Informática-Matemáticas, Matemáticas-Física, Química-Física, Farmacia-Óptica e Educación Infantil-Primaria. No campus de Lugo, pola súa parte, xa non admiten máis inscricións Educación Infantil, Educación Primaria e os dobres graos Enxeñaría Agrícola-Infeniería Forestal e Educación Infantil-Primaria. Algunhas titulacións fecharon a admisión en modalidade presencial mais seguen con prazas libres na edición a distancia Na Universidade da Coruña, na cidade herculina están pechadas ADE, Ciencias da Actividade Física e do Deporte, Comunicación Audiovisual, Dereito, Economía, Educación Infantil, Educación Primaria, Educación Social, Enxeñaría Náutica e Transporte Marítimo, Arquitectura Técnica, Estudos de Arquitectura, Fisioterapia, Turismo en modalidade presencial —en modalidade virtual segue aberta—, Ciencia e Enxeñaría de Datos, Creación Dixital, Animación e Videoxogos, Intelixencia Artificial, o grao aberto Ciencias Sociais e Xurídicas, e as dobres titulacións Bioloxía-Química, Turismo-Ciencias Empresariais, ADE-Dereito, Español-Galego e Portugués, Inglés-Español. E a respecto do campus de Ferrol, fecharon Deseño Industrial, Enxeñaría Mecánica, Xestión Industrial da Moda, Relacións Internacionais, o grao aberto en Enxeñaría Industrial e o dobre grao Enxeñaría Mecánica-Enxeñaría Naval e Oceánica. Prazo de matrícula As persoas aspirantes que foron chamadas na primeira convocatoria poderán matricularse a través da plataforma 'NERTA' a partir desta sexta feira, 15 de xullo, ás 00.01 horas, e até a próxima segunda feira, día 18, ás 23.59 horas. O prazo de matrícula abre esta sexta feira e remata na próxima segunda, día 18 A CiUG lembra que "unicamente se poderán matricular aquelas persoas que posúan cualificación igual ou superior á da última persona convocada en cada titulación", para o que teñen que ter en conta a listaxe de notas de corte publicado esta quinta feira. Se a persoa solicitante aparece convocada nunha titulación que non é a súa primeira preferencia, poderá agardar a matricularse en próximas chamadas —haberá até seis—, mais debe ter en conta que xa hai 73 carreiras fechadas e que esta listaxe podería medrar. Con todo, se o aspirante decide matricularse nunha titulación de inferior preferencia, xa non poderá continuar no proceso de ingreso naquelas que situou por riba dela.


Summary: A folga chega ao seu cuarto día, despois de que a resposta da Facultade fose considerada insuficiente polo alumnado, que continúa a recibir apoios dende a comunidade educativa e tamén por parte de profesionais da sanidade

A folga na Facultade de Medicina da USC chegou ao seu cuarto día. Catro xornadas de concentracións, asembleas e peches, e de moitas conversas con representantes da facultade e da universidade. Nelas, o alumnado expuxo as súas críticas e reivindicacións, entre as que destacan a valoración que se fai en certas materias (esíxese un 7 para aprobar, que despois é contabilizado como un 5, o que os prexudica en relación co alumnado doutras facultades). Sinalan que "isto supón un hándicap no momento da adxudicación de prazas da proba MIR, así como para a adquisición dunha beca".Igualmente, critican os distintos criterios de avaliación en función quen imparta unha materia (Isto fai que unha mesma materia sexa completamente distinta, tanto nos contidos coma nos criterios de avaliación ou na dificultade para dous grupos distintos do mesmo curso). O alumnado en folga recoñece a vontade de diálogo do Decanato da Facultade, pero critica a "vaguidade" das solucións propostasA "excesiva" carga horaria é unha das críticas principais. Tamén se critica a excesiva esixencia de presencialidade nas clases e, igualmente, a xestión das prácticas. Neste senso, outro dos puntos que semella clave é o da "descentralización da práctica clínica". Reclámase que o estudantado galego poida elixir os centros de saúde nos que realizar as prácticas que lles corresponden no quinto curso. Así poderían facelas nas súas comarcas de orixe, sen ter que desprazarse a outras zonas, en ocasións moi afastadas e ás veces en lugares onde non hai unha boa conexión de transporte público. Os gastos de transporte corren por conta da alumna ou alumno, e denuncian que o custo pode chegar aos 250 euros ao mes.Representantes da asemblea reuníronse na tarde do xoves cun grupo de asesores legais para examinar as propostas realizadas pola Facultade para poñer fin ao conflito. Porén, o documento non foi aceptado, porque nas solucións propostas e compromisos adquiridos moitas das demandas dos estudantes quedaba fóra, algunhas delas consideradas "liñas vermellas". Neste senso, o alumnado en folga recoñece a vontade de diálogo do Decanato da Facultade, pero critica a "vaguidade" das solucións propostas. "Queremos seguir loitando por un ensino digno e de calidade para saír formados como bos profesionais da saúde, para manter a sanidade pública nuns estándares de calidade tan altos coma os actuais"Continúa, pois, a folga, pero tamén as negociacións. Este venres ás dúas e media da tarde está convocada unha xuntanza co Reitorado, na que o alumnado esixiu que participasen certo número de vicerreitores e, ademais, representantes do Decatanto. Á mesma hora realizarase unha concentración de apoio ao estudantado.Representantes do estudantado salientan o apoio case unánime á folga na facultade, con aulas baleiras e unha gran mobilización da maior parte do alumnado. Ademais, tamén noutras facultades da USC están comezando a convocarse asembleas abertas para debater os principais problemas que está a sufrir o estudantado en cada unha. "Queremos seguir loitando por un ensino digno e de calidade para saír formados como bos profesionais da saúde, para manter a sanidade pública nuns estándares de calidade tan altos coma os actuais", destacan."Esta é unha problemática que vén dende moi atrás""Esta é unha problemática que vén dende moi atrás. Varios destes temas xa foron denunciados e negociados en ocasións anteriores, hai anos. Porén, non houbo cambios reais e por iso queremos solucións reais", explican. "Sabemos que algúns dos problemas non se poden solucionar de inmediato, van tardar tempo e pode que nós non vexamos as solucións, pero estamos dispostas a loitar para que as vindeiras xeracións poidan ter un ensino de calidade nesta facultade", din.Apoio de Ángel Carracedo e mesmo de Roberto Vilar"Sentímonos moi arroupadas pola comunidade educativa e sanitaria"Subliñan igualmente que "estamos recibindo cada vez máis apoios por parte do profesorado e de profesionais da saúde. Houbo moitísimas persoas que contactaron con nós para ofrecernos axuda e solidariedade. Sentímonos moi arroupadas pola comunidade educativa e sanitaria", din. Por exemplo, os sindicatos O'Mega e CESM manifestaron publicamente o seu apoio a varias das súas demandas e tamén o fixeron grupos de profesionais de varios centros sanitarios.Carracedo: "Alégrome de que espertedes, porque estades no tempo e eu recordei con cariño outro peche que alí fixen á vosa idade por motivos practicamente equivalentes"Moitos dos apoios chegan a través das redes sociais. Entre eles destacan o de destacados docentes ou investigadores, como o catedrático Ángel Carracedo, que a través dunha carta afirmou: "Alégrome de que espertedes, porque estades no tempo e eu recordei con cariño outro peche que alí fixen á vosa idade por motivos practicamente equivalentes". Carracedo critica o mantemento de métodos de ensino "que parecen de transmisión oral do coñecemento cando non había nin imprenta" e denuncia a esixencia de "ter que aprender memorísticamente cousas que ides esquecer porque nunca máis van ser usadas". Carracedo pídelles así mesmo que loiten contra o exame MIR e apoia a súa crítica a unha carga lectiva "excesiva".Máis inesperados foron outros apoios, como os que chegaron mesmo da televisión. Na emisión do programa Land Rober da TVG, este xoves pola noite, Roberto Vilar (vestido con bata de médico) enviou un saúdo para "os estudantes da Facultade de Medicina da USC que están en folga"


Summary: O Camiño de Gandarón, polo que se accede a este complexo ambiental compostelán, está limitado a 5,5 toneladas, que superan os vehículos que transportan residuos. Os condutores agardan a certa distancia a que rematan os controis da Garda Civil para acceder ao recinto

Ao vertedoiro de Miramontes (en Grixoa, Santiago de Compostela) accédese por un estreito camiño rural (4,5 metros de ancho), ao que se chega dende a estrada DP-7804 (Val do Dubra - Santiago). A vía, de titularidade municipal, coñécese como Camiño de Gandarón (ou Camiño da Igrexa de Grixoa) e ten unha prohibición de paso para vehículos de máis de 5,5 toneladas. Porén por ela veñen pasando nos últimos anos ao redor de cen camións diarios, unha molestia continua para a veciñanza do lugar, que ten que aturar ademais o mal cheiro procedente do vertedoiro, as posibles filtracións á terra e a acuíferos e regatos e, así mesmo, os restos (plásticos, líquidos...) que de cando en cando os camións deixan ao seu paso. A veciñanza de Miramontes, organizada na Plataforma de afectados polo vertedoiro, traballa para a completa paralización da actividade do complexo ambiental e a restauración do terreo. Pero de forma inmediata o seu día a día é a loita para impedir os paso de camións. Xa o ano pasado dirixiuse ao Concello de Santiago, quen confirmou que o vial tiña unha limitación de 5,5 toneladas para o seu tránsito e restituíu un sinal que así o sinalaba (e que desaparecera en anos anteriores). Así mesmo, informou de que unicamente a empresa Áridos CNC, xestora da canteira na que posteriormente foi instalado o vertedoiro, tiña autorización de paso para vehículos de tonelaxe superior. Porén, as outras dúas empresas que xestionan o complexo -UTE Eyrega e Tecnosolos Galaicos S.L.- carecían deste permiso e polo tanto non podían empregar estes camións para o transporte de residuos. A veciñanza do lugar demandou a presenza da Garda Civil en varias ocasións, pero nun primeiro momento os axentes comunicaron que non podían deter a actividade dos camións. A partir do 8 de maio os propios veciños e veciñas comezaron a parar os camións para informar aos seus condutores de que, de transgredir o sinal de limitación de tonelaxe do vial rural, serían denunciados a título particular. A presión social e a presenza do tema nos medios de comunicación levaron á empresa que xestiona o vertedoiro a paralizar o tráfico de vehículos pesados o 13 de maio. Porén, o tránsito de residuos foi retomado este luns día 21, dando pé a un curioso tirapuxa no que a empresa busca evadir os controis policiais para manter a actividade do vertedoiro. Os camións que se dirixían ao vertedoiro comezaron a agruparse a unha certa distancia do control (1 ou 2 quilómetros) para agardar á marcha dos axentes e así poder ingresar á aldea e ao vertedoiro sen ser sancionados Ante o reinicio do paso de camións, veciños e veciñas dirixíronse ao Concello de Santiago para confirmar que os camións de UTE Eyrega e Tecnosolos Galaicos S.L. seguían sen contar con permisos especiais para introducir camións de gran tonelaxe por esa vía. Chamaron tamén á Garda Civil, que a media tarde estableceu un control de tráfico, prohibindo o paso dos vehículos pesados. Nese momento, os camións que se dirixían ao vertedoiro comezaron a agruparse a unha certa distancia do control (1 ou 2 quilómetros) para agardar á marcha dos axentes e así poder ingresar á aldea e ao vertedoiro sen ser sancionados. Así o fixeron; ás 19 horas o control disolveuse e os camións comezaron a acceder de novo ao vial de forma irregular. Ademais, destaca a plataforma, a empresa xestora do vertedoiro de Miramontes chamou á Policía Nacional denunciando que había menores cortando o tráfico. Os axentes dirixíronse ao lugar, comprobando que isto non era certo. Dende a plataforma sinalan que o seu obxectivo "non é cortar o tráfico". "Simplemente agardamos nunha beira do camiño para explicarlles aos camioneiros que non teñen permiso para pasar e que, de facelo, poderían ser multados; pero nunca se lles impide o paso dalgún xeito que puidera chegar a ocasionar algún perigo para a seguridade vial", sinalan. Uns tecnosolos que non eran tal As análises revelaron que os niveis de nitratos en lixiviados eran 43 veces superiores ao máximo legal e tamén era excesiva a presenza de cadmio, níquel, chumbo ou cobre A antiga canteira de Miramontes comezou a funcionar como vertedoiro no ano 2008 e no 2015 instalouse alí unha planta de elaboración de solos artificiais, tamén coñecidos como tecnosolos. Trátase de fabricar solos de forma artificial a partir de residuos orgánicos e inorgánicos, mesturándoos de maneira que adquiran as propiedades desexadas, para utilizalos na recuperación de zonas degradadas. Neste caso, os residuos utilizados eran sobre todo lodos procedentes de depuradoras e dragados de rías de toda Galicia. Unha "idea boa" pero cunha execución concreta en Miramontes "moi mala, pésima, unha perversión deste sistema", en palabras de Serafín González, investigador do CSIC e presidente da SGHN. As análises efectuadas hai uns meses, con parámetros que superaban en moito os niveis máximos permitidos para varios elementos contaminantes (os niveis de nitratos en lixiviados eran 43 veces superiores ao máximo legal e tamén era excesiva a presenza de cadmio, níquel, chumbo ou cobre), levaron á paralización da actividade de Tecnosolos Galaicos, SL. En virtude dos resultados destas medicións, a SGHN demandáballe á Consellería de Medio Ambiente a paralización cautelar inmediata das actividades e o precinto das instalacións da planta. Tamén o inicio dun expediente sancionador contra Tecnosoles Galaicos, S.L. pola vertedura non autorizada de residuos mesturados contaminantes no medio natural. E, igualmente, a obriga á empresa de retirar do medio natural a totalidade dos "supostos tecnosolos". Así mesmo, pedíalle á Xunta que colaborase coa Fiscalía de Medio Ambiente para avaliar a posibilidade de que existira un delito contra a saúde das persoas e o medio ambiente. A propia inspección ambiental da Xunta recollía a presenza de tres fontes na contorna próxima dos espazos de aplicación dos tecnosolos No seu informe, a SGHN destacaba que a aplicación dos "supostos tecnosolos" non se realizaba conforme ao estipulado no proxecto aprobado. Por exemplo, o uso de tecnosolos está totalmente prohibido en fontes e pozos de captación de auga subterránea para abastecemento da poboación, segundo a lei. Porén, neste caso a propia inspección ambiental da Xunta recollía a presenza de tres fontes na contorna próxima dos espazos de aplicación dos tecnosolos.


Summary: As residencias continúan a ser un punto quente da pandemia, con 331 casos activos. No entanto, tamén preocupan outros gromos como o detectado na cidade de Pontevedra.

A última xornada volveu ser grande ascenso para os contaxios por coronavirus, pois estos rondaron os 300. Malia que baixaron en 6 o número de casos activos (son 4.358), a realidade é que 274 persoas máis padecen ou padeceron o virus. A Dirección Xeral de Saúde Pública concretou que hai 14.434 galegas e galegos curados desde o inicio da pandemia no país. Porén, semella que hai positivos máis virulentos porque as UCI das sete áreas sanitarias atenden xa a 25 doentes. Ademais entre a recollida de datos da terza feira e de onte déronse tres falecementos, un deles unha usuaria dun centro residencial. Ademais faleceu unha muller de 78 anos que permanecía ingresada no Hospital Álvaro Cunqueiro e que padecía patoloxías previas. Diferente evolución Ao tempo que suben as PCR practicadas (xa son 380.003), tamén aumenta o ritmo de contaxios na zona de Pontevedra, na que a partir de hoxe hai novas limitacións estipuladas pola Xunta. Nunha soa xornada houbo 23 pacientes máis, até alcanzar os 402. Tamén subiu a afección en Ourense en 11 afectadas (473) e en Vigo en 4 (348). A demarcación sanitaria de Ferrol mantívose nas mesmas condicións con 176 casos activos. A pesar de que A Coruña e Cee seguen encabezando a lista de enfermas con 1.407 produciuse unha baixada de 17 persoas. En Lugo a caída foi de 26 doentes e en Compostela de un. A realidade nas residencias Respecto ao balance da Consellaría de Política Social desta quinta feira, o departamento explicou que nas residencias de maiores hai activos 331 casos. En concreto, 249 das afectadas viven nos xeriátricos e outras 82 traballan neles. Nas últimas 24 horas coñeceuse un novo positivo no cadro de persoal no centro residencial do Incio, que continúa intervido pola Xunta ao igual que o de Outeiro de Rei. Esta última é a infraestrutura con maior número de positivos: están contaxiados 142 usuarias e usuarios e 24 membros do cadro de persoal.


Summary: O desemprego rexistrado aumenta en case 2.500 persoas no primeiro mes do ano pola fin da campaña de Nadal no sector servizos, que acumula toda a suba.

A creación de emprego en Galicia desacelérase desde hai tempo. Os datos non fan máis que ratificar o freo á recuperación, tal e como indicaban xa as últimas cifras da Enquisa de Poboación Activa (EPA): 8.000 persoas ocupadas máis en 2019 fronte ao aumento de 32.200 de 2018. O paro rexistrado aumenta en case 2.500 persoas en xaneiro, mes onde se destruíron máis de 13.700 empregosAgora é o paro rexistrado o que se incrementa en case 2.500 persoas no mes de xaneiro, lastrado pola temporalidade do sector servizos, o único no que aumentan o número de parados apuntados nas oficinas de emprego, que caen no entanto na agricultura, na construción e na industria. Son os datos que dá o Ministerio de Traballo sobre un paro rexistrado que, en termos anuais, redúcese en 7.045 persoas con respecto ao mesmo mes de 2019, ata alcanzar unha cifra total de 167.755. O incremento do paro rexistrado segue a ser inferior á media estatal, pero a súa evolución incide nunha recuperación cada vez máis lenta e precaria. Sobe en todas as provincias, pero faino só no sector servizos, con 3.202 persoas máis apuntadas nas oficinas de emprego, ao darse por finalizados milleiros de contratos tras a campaña do Nadal en ámbitos como a hostelería. O paro rexistrado baixa en todos os sectores pero aumenta en máis de 3.200 persoas nos servizosPola contra, o desemprego rexistrado descende en máis de 130 persoas na agricultura, en máis de 200 na industria e na construción e nunhas 170 no colectivo sen emprego anterior. Ademais, o paro medra máis entre as mulleres que nos homes: 1.726 desempregadas máis por 721 desempregados. O 70 % das persoas que se incorporan ao desemprego en xaneiro son mulleres, consolidando a fenda de xénero. O caso é que no pasado mes de xaneiro, a afiliación media á Seguridade Social reduciuse en Galicia en 13.753 persoas e a cifra total queda en 1,006 millóns, 14.136 máis que en xaneiro de 2019.Son case 14.000 empregos menos que un mes antes e uns 14.000 máis que hai un ano, nunha evolución cada vez máis lenta e feble. A afiliación baixa desde o mes de agosto, ata situarse en decembro con case 30.394 persoas afiliadas menos, outro síntoma claro da desaceleración. De feito, o retroceso das afiliacións no primeiro mes do ano é superior ao do conxunto do Estado, cun ritmo de caída maior á media estatal. Tal e como destacan os sindicatos, o aumento no desemprego e a redución da afiliación á Seguridade Social en moita maior proporción supón "un reflexo do menor crecemento da actividade e a incerteza das persoas sobre a posibilidade de atoparen un emprego".Esa destrución de máis de 13.700 empregos en xaneiro volve contrastar coa elevada cantidade de contratos, case 86.000 asinados e 8.000 máis que no mes de decembro pasado e uns 3.500 máis que no mesmo período do ano pasado. Son, con todo, contratacións precarias: o 90% delas son temporais. A contratación indefinida medra nun 10,36 % no último mes, mentres que a temporal faino nun 7,17 %, mentres que na media estatal cae case un punto porcentual. En xaneiro asináronse case 86.000 contratos, 8.000 máis que o mes anterior; o 90% das contratacións son temporaisEn canto ás prestacións, no mes de decembro cobraron algunha 94.323 persoas. Delas, 45.564 cobran unha prestación contributiva e o resto, 48.759 subsidios. Xa que logo, en Galicia hai 60.228 persoas demandantes de emprego, con experiencia laboral, que non reciben prestación ningunha.Ante esta situación, a Xunta prefire quedar cos datos positivos e asegura que o país "está a consolidar o emprego creado e situándose como a segunda autonomía na que máis baixa o paro tanto en termos absolutos como relativos, superando ao conxunto do Estado en 3,06 puntos". En canto ás afiliacións á Seguridade Social, o Goberno galego destaca que "seguen por riba do millón de cotizantes por undécimo mes consecutivo, cun aumento do 1,42% no último ano".


Summary: O xulgado insta a administración local a indemnizar con 1.000 euros a cada empregada, ás que obrigou a acudir aos seus postos a pesar de non estar incluídas nos servizos mínimos acordados. CIG e CC.OO. celebran a decisión e critican á alcaldesa, Pilar Díaz (EU)

O xulgado do Social número 2 Ferrol condenou o Concello de Mugardos por vulnerar o dereito á folga de dúas traballadoras municipais durante o pasado 8 de marzo. A sentenza considera probado que o Goberno local obrigou as dúas empregadas a acudir ao seu posto de traballo, a pesar de non estar incluídas nos servizos mínimos fixados previamente. O Concello deberá indemnizalas con 1000 euros a cada unha.A CIG celebra que "se recoñeza que houbo unha violación do dereito fundamental á folga e que, por capricho da alcaldesa, se ignoraron os servizos mínimos" O ditame subliña, ademais, que se tratou dun acto arbitrario, xa que, ademais de saltarse o acordo de servizos mínimos pactado co comité, o traballo das dúas empregadas non afectaba a servizos esenciais.A decisión xudicial foi celebrada por CIG e CC.OO., que denunciaron a situación no seu momento, e que levan dende entón mobilizándose por esta cuestión. Carmem Viso (CIG) salienta a importancia de que "se recoñeza que houbo unha violación do dereito fundamental á folga destas compañeiras e que, por capricho da alcaldesa, se ignoraron os servizos mínimos negociados coa representación social para obrigalas a acudir aos seus postos".CC.OO. ten aínda presentada unha demanda no Xulgado do Contencioso-Administrativo por este mesmo asuntoA CIG pedía tamén que o Concello fose condenado por vulnerar o dereito da central sindical como entidade xurídica convocante da folga de mulleres de 24 horas do 8 de Marzo, algo que a sentenza finalmente non recoñeceu. De igual xeito, a central lamenta que non se condene de maneira subsidiaria a Pilar Díaz (alcaldesa de Mugardos) ao tratarse "dunha decisión propia que a rexedora converteu en algo persoal".Pola súa banda, CC.OO. ten aínda presentada unha demanda no Xulgado do Contencioso-Administrativo por este mesmo asunto, sinalando a central que espera que se resolva "nos mesmos termos". O sindicato critica que no transcurso das relacións laborais no Concello de Mugardos "se tomen decisións unilaterais e arbitrarias que cheguen ata límites que vulneran os dereitos laborais e fundamentais".O Concello de Mugardos está gobernado por Pilar Díaz (Esquerda Unida) dende o ano 2016, momento en que triunfou unha moción de censura apoiada por EU, Iniciativa Cidadá de Mugardos e o BNG contra o anterior rexedor (Juan Domingo de Deus, PP). Nos comicios do 26M Esquerda Unida pasou de 3 a 4 concelleiros e volveu ser a primeira forza da esquerda, necesitando o apoio de PSdeG-PSOE e BNG para revalidar a alcaldía e evitar un Goberno do Partido Popular.


Summary: A Asemblea Nacional de +G decide, por 316 votos a favor, 133 en contra e 8 abstencións, o abandono do Bloque. Carlos Aymerich permanece na formación frontista ao considerala "a mellor ferramenta para transformar o país". Galería de imaxes, audio e vídeo no interior.

Cumpriuse o guión. A Asemblea Nacional de Máis Galiza decidiu que a que ata agora foi corrente interna do BNG se converta en partido, pero fóra da formación frontista. Un total de 316 dos participantes na cita asemblear deron luz verde a unha decisión que supón, na práctica, o remate da +G que botou a andar tras a Asemblea Nacional Extraordinaria celebrada polo Bloque en 2009, tanto no que atinxe ao seu modelo organizativo como ás súas cabezas visibles. No segundo aspecto, o dos liderados, o novo partido terá á fronte a Xoán Bascuas en calidade de secretario xeral e, atendendo aos textos aprobados, deixa aberta a porta a un cambio de siglas e imaxe corporativa. Substitúe a Carlos Aymerich, ata agora coordinador dunha organización na que xa "non se recoñece". O ex voceiro parlamentario permanecerá no BNG e con el farano varios dos que ata agora foron referentes da corrente, caso por exemplo da alcaldesa de Tomiño, Sandra González, encargada de defender ante o plenario a proposta de resolución contraria á escisión. Aymerich afirma que "xa non se recoñece" en +G e Bascuas ve "espazo para unha nova forza política" Nun clima recoñecido como "cordial" por ambas partes, que apostan por unha separación o menos "traumática" posible, González realizou unha intensa intervención en torno a un BNG "saído de Amio que non nos gusta a ningún de nós", pero que é "tan noso coma deles", en referencia á actual dirección nacionalista. A rexedora tomiñesa púxolle voz aos que pensaban que o camiño de +G debía pasar por "quedar no BNG, para esixirlle á UPG novas normas de convivencia". "Miremos a forza que temos xuntos e poñámola a funcionar" dentro do Bloque, reclamou. Malia á boa valoración xeral da intervención da voceira dos partidarios da permanencia, uns e outros xa daban por feita a ruptura mesmo antes da votación. O novo secretario xeral, aínda como voceiro dos militantes que apostaban pola marcha, lamentaba que as aspiracións do grupo de Aymerich, a quen homenaxeou, non sexan posibles, ao seu xuízo, dentro do Bloque. "No BNG non é posible o asemblearismo pola existencia do centralismo democrático", afirma Bascuas. Dende o seu punto de vista, "a evolución da sociedade galega" creou "espazo para unha nova forza política". Votación da Asemblea Nacional de +G Saír do BNG 316 69,1% Ficar no BNG 133 29,1% Abstencións 8 1,8% Unha vez coñecidos os resultados Aymerich dirixiuse por derradeira vez ao plenario de Máis Galiza para desexarlle "sorte" na súa nova andaina e tamén para amosarse convencido de que as "pontes" que "quedan tendidas" favorecerán a unidade nacionalista no futuro. "O malo", di, é que neste proceso "perderemos tempo e perderemos xente". De cara ao futuro inmediato o parlamentario, que continúa a coidar que o Bloque, "con todos os seus defectos" é "a mellor ferramenta para evitar que Feijóo siga gobernando", anuncia a súa intención de "seguir a traballar dende dentro" e facelo "de maneira organizada". Neste sentido, explica que unha "xestora" comezará de inmediato a dar pasos para a constitución desa nova corrente, na que Aymerich lles outorga especial importancia aos once alcaldes e catro parlamentarios que tampouco optaron pola escisión.


Summary: O 1 de febreiro de 1993 morreu de cancro na Coruña despois dunha vida de loita compaxinando durante anos o seu labor como crego e a súa militancia política: nacionalista e de esquerdas. O BNG homenaxéao este sábado no cemiterio de Santo Amaro coa intervención da poeta Pilar Pallarés.

O 1 de febreiro de 1993 morreu de cancro na Coruña despois dunha vida de loita compaxinando durante anos o seu labor como crego e a súa militancia política: nacionalista e de esquerdas. Moncho Valcarce pasou á historia coma o cura das Encrobas, aquel crego que tanto axudou os labregos das terras de Meirama fronte aos intentos de expropiación por parte da empresa de extracción de lignitos. No transcurso desta loita Monxo foi detido o 15 de febreiro de 1977. Moncho Valcarce pasou á historia coma o cura das Encrobas, aquel crego que tanto axudou os labregos das terras de Meirama fronte aos intentos de expropiación por parte da empresa de extracción de lignitos Pero para falar de Moncho Valcarce hai que falar de loitas en plural. Valcarce naceu no seo dunha familia acomodada na Coruña. Deixou de lado o Dereito e optou por estudar Teoloxía. Despois dun breve paso por Roma, en 1967 regresa ao seminario de Santiago onde uns escritos lle valeron a expulsión acusado de "axitador de tendencia comunista". Desterrado na Coruña baixo a tutela do sacerdote Manuel Espiña, e grazas á súa axuda, conseguiu que o volveran a admitir no seminario. En 1969 comeza a exercer de crego en Sésamo, unha parroquia de Culleredo, onde se distinguiu polo carácter participativo das misas, a gratuidade nos servizos, a eliminación dos confesionarios, a introdución do galego como lingua litúrxica, e polas súas proclamas contra o caciquismo e as inxustizas. O Partido Comunista chegou a instalar unha imprenta na casa reitoral, que se converteu nun punto de encontro de pluralidade para distintos colectivos de distintas ideoloxías. En 1974 foi detido en Betanzos nunha xuntanza clandestina. Moncho Valcarce foi xirando cara ao nacionalismo e traballou sobre todo nas Comisións Labregas e na AN-PG. Con eles participou moi activamente nos conflitos sociais que se viviron en Baldaio ou en Xove e tamén nas reivindicacións dos gandeiros contra a Cota Empresarial da Seguridade Social. En 1979 foi elixido concelleiro polo BNPG en Culleredo, onde chegou a ser tenente de alcalde. No cemiterio de Santo Amaro o BNG renderalle unha homenaxe este sábado á unha do mediodia nun acto, no que intervirá a poeta Pilar Pallarés Sempre resutou incómodo para a xerarquía eclesiástica, que fixo todo o posible para alonxalo da política enviándoo en 1987 a Salamanca coa disculpa de realizar un curso teolóxico na Universidade Pontificia. En 1991 foille descuberto un cancro incurable e dous anos máis tarde faleceu. Foi soterrado no cemiterio de Santo Amaro cuberto cunha bandeira estreleira e entre os versos de Bouza Brey. No mesmo cemiterio de Santo Amaro o BNG renderalle unha homenaxe este sábado á unha do mediodia nun acto, no que intervirá a poeta Pilar Pallarés.


Summary: Romero sufriu un "fallo respiratorio importante", segundo informaron fontes do Hospital Carlos III.

A familia de Teresa Romero e o Sindicato de Técnicos de Enfermaría confirmaron esta quinta feira (9 de outubro) que a saúde da muller atinxida polo ébola empeorou e que mesmo, "está en grave perigo" a súa vida, após sufrir un fallo respiratorio que obrigou a que for intubada. A información que trascende do centro hospitalario Carlos III é moi reducida por desexo expreso da propia familia mais tamén das autoridades que se están a facer cargo da crise sanitaria orixinada polo primeiro caso de ébola detectado en Europa. Familiares da doente acudiron este mediodía ao hospital após seren chamad@s de urxencia pol@s profesionais sanitari@s que atenden a Romero. O Sindicato de Técnicos de Enfermaría confirmaron que Romero está "intubada" O propio irmán afirmou perante os medios de comunicación desprazados que "non hai grandes esperanzas" de que a auxiliar de enfermaría sobreviva segundo lle transmitiron @s responsábeis do hospital. Porén, todo dependerá do evoluír das vindeiras horas. Campaña de "criminalización" política e mediática Ao longo desta xornada sucedéronse as declaracións políticas a respeito do que está a acontecer co primeiro caso de ébola rexistrado no Estado español. Perante as críticas que responsabilizan da infección a unha cadea de neglixencias, algúns representantes do goberno madrileño saíron ao paso acusando á propia auxiliar de ter cometido un "desgrazado erro humano, un accidente" á hora de se retirar o traxe de protección. O conselleiro de Sanidade, Javier Rodríguez, mesmo manifestou que "para lle explicar a un como se ten que por e quitar un traxe non fai falta facer un master, mais indubidabelmente uns poden ter máis capacidade que outros". A imprensa española acompaña o discurso político do Partido Popular e apunta desde as súas cabeceiras cara á responsabilidade individual de Romero. Un feito que para algunhas das técnicas de enfermaría do Carlos III supón unha campaña de "criminalización".


Summary: O festival fecha a súa 14ª edición máis exitosa cun impacto económico na zona de Vilaxoán de 1.400.000 euros e a creación de 700 postos de traballo, segundo a organización.

O Revenidas realizouse este ano os días 18, 19 e 20 do mes de agosto. Este festival, vencellado ás tradicións da nosa terra, combina espazos de balde e un recinto fechado con dous escenarios. O modelo voltou a triunfar este ano. As seis sesións de concertos organizadas dentro do festival a cargo de de Najla Shami, Lydia Botana, O Leo Arremecághona, Xurxo Souto e Ugía Pedreira esgotaron todas as súas entradas. Dentro dos concertos da zona de pagamento, os máis aclamados polos festivaleiros e festivaleiras foron os de La Pegatina, Desakato, Riot Propaganda, Skindred, Dakidarría, Terbutalina e Bohemian Betyars. Outro elemento indispensábel do Revenidas é a tradicional sardiñada popular que bateu récords ao convocar 7.000 asistentes que deron conta dos 1.000 quilos de sardiñas que se cociñaron. O impacto económico na zona de Vilaxoán foi enorme, segundo a organización. O incremento da afluencia foi considerábel nesta edición o que provocou que os caixeiros quedasen sen diñeiro dispoñíbel en varias ocasións, que os hoteis da contorna estivesen cheos e que os bares se topasen ateigados. Xuntáronse máis de 1.100 tendas de campaña e houbo que habilitar novas zonas de acampada. Esta actividade viuse reflexada nun impacto económico de 1.400.000 euros na zona, de acordo coas estimacións da organización. Durante estes días teríanse xerado, ademais, 700 postos de traballo, 200 directos e 500 indirectos.


Summary: A batalla dos concellos co Ministerio de Facenda entrou nunha nova fase.

Após a decisión do Congreso dos Deputados de non validar a proposta de real decreto sobre remanentes, concellos de todo o Estado volveron reclamar ante o Ministerio de Facenda a apertura dun proceso de diálogo, "co obxecto de iniciar novas negociacións que permitan estabelecer criterios de reparto dos fondos baseados na igualdade e na solidariedade", atendendo aos factores empregados cos Gobernos autonómicos. O Concello de Pontevedra participou hoxe dunha xuntanza telemática xunto con 29 concellos máis de todo o Estado, cuxas alcaldías ostentan até 13 formacións políticas distintas, para abordar a nova proposta de real decreto formulada polo Ministerio de Facenda sobre o reparto de fondos a entidades locais para paliar os efectos da Covid-19. No marco da mesma, os representantes locais demandaron, tamén, "que no futuro decreto se garanta que as entidades locais poidan participar como beneficiarias dos fondos europeos". Os rexedores municipais discreparon da nova proposta formulada polo Ministerio de Facenda. Neste sentido, cualificárona de "insuficiente". Apostaron nunha "nova negociación" baseada nos "acordos acadados por unanimidade no interior da Federación Española de Municipios e Provincias (FEMP) os pasados 2 de abril e 22 de maio. Optaron así por reclamar ao Goberno de España que arbitre un sistema de axudas a todos os concellos que permita facer fronte ás dificultades económicas ocasionadas pola crise sanitaria do coronavirus, con especial atención ao fondo non condicionado de 5.000 millóns e ao de 1.000 millóns destinado especificamente ao transporte". "Estas axudas son imprescindíbeis para que os concellos sigan prestando os seus servizos", conclúen.


Summary: Alexandra Fernández trasládalle ao rei a intención da coalición de facilitar un executivo de cambio e apoiar a investidura de Pedro Sánchez se o proxecto "é reformista". A formación galega insiste na necesidade dun "proceso constituínte" para un "exercicio real da soberanía"

En Marea trasladou ao rei Felipe VI a súa disposición a apoiar a investidura do líder do PSOE, Pedro Sánchez, como presidente do Goberno se este presenta un "proxecto reformista e de esquerdas". Así llo dixo a deputada Alexandra Fernández ao xefe do Estado, ante o que reivindicou a necesidade dun Executivo "alternativo" ao do Partido Popular porque cre que foi iso o que expresaron os cidadáns o 20D, ademais dunha "realidade plurinacional" que só se "poderá comprender con máis e mellor democracia". En Marea apoiará a investidura de Pedro Sánchez se o PSOE presenta "un proxecto reformista e de esquerdas" A parlamentaria de En Marea insistiu en rolda de prensa tras a súa xuntanza co rei na disposición da súa formación a facilitar un goberno alternativo, pero coa condición de que o PSOE ofreza nese acordo a blindaxe ante os "ataques" ao Estado de Benestar ou a loita conra a corrupción. Ademais, destacou a necesidade e capacidade para chegar a acordos e puxo como exemplo os que acadaron Anova, Podemos e EU na coalición que representa. En Marea insiste en "tender a man" ao PSOE pero para que goberne centrándose nas "bases" do partido, aquelas que cren na "redistribución da riqueza" e a "igualdade" e as que reclaman ese "proxecto de esquerdas". A voceira de En Marea quixo destacar tamén o feito de que Felipe VI a recibise como representante dunha formación autónoma e independente malia o rexeitamento do Congreso a concederlle grupo propio e viuno "moi receptivo" a escoitar "todas as voces". Segundo dixo Fernández, o rei trasladoulle a súa intención de ser "facilitador" para a investidura pero sen "interferir" no ámbito de decisión parlamentario. Alexandra Fernández traslada ao rei a necesidade dun "proceso constituínte" que permita "o exercicio real da soberanía popular" Ao tempo, Alexandra Fernández mostroulle tamén a postura de En Marea en canto á Constitución, que cre que debe ser reformada para lograr "un futuro decidido por todos" que permita "unha remodelación institucional" e outro modelo de Estado. A voceira da formación galega insistiulle na necesidade dun "proceso constituínte" para permitir o "exercicio real da soberanía popular". Malia as diferenzas amosadas por En Marea, En Comú Podem ou Podemos co PSOE polo seu veto á conformación de grupo propio para as coalicións catalá, galega e valenciana, todo parece máis preto dunha investidura de Pedro Sánchez. Alberto Garzón, líder de IU e que se reuniu co rei xusto antes de Alexandra Fernández, insistiu en que a súa formación "falicitará un goberno de esquerdas, co programa por diante". "Hai deputados dabondo no Congreso para conseguilo", engadiu. Tamén Compromís mostrou a súa disposición a facilitar unha alternativa ao PP. Non obstante, son moitas tamén as voces que desde En Marea ou desde plataformas achegadas amosan o seu malestar co PSOE. Xulio Ferreiro, alcalde da Coruña, cre que a actitude dos socialistas enténdense polo seu intento de "bloquear" a alternativa ao PP en Galicia. O rexedor coruñés advertiu que a integración da formación galega no Grupo Plurinacional "non é o sistema perfecto" aínda que destacou a "entidade política diferenciada" da coalición. Aínda así, Ferreiro tamén cre que se chegará a un acordo para evitar que o PP continúe no Goberno central. "Os españois votaron claramente contra as políticas do Partido Popular e as forzas que se opoñen a iso teñen que intentar chegar a un acordo", explicou. Garzón pide explicacións a EU Pero a conformación do Grupo Plurinacional coa inclusión de En Marea provoca tamén as dúbidas doutras formacións, como IU. O seu líder e deputado, Alberto Garzón, admitiu este mércores que non coñece o contido "real" do pacto das forzas que conforman a coalición galega e destaca o "paradoxo" de que mentres Garzón e a parlamentaria Sol Sánchez ocuparán o grupo mixto, tres deputados de IU formarán parte do que integra a Podemos, entre eles a coordinadora nacional de EU, Yolanda Díaz. Así, Garzón pide unha xuntanza ás súas federacións galega e catalá -a outra que achega deputados ao grupo con Podemos- para que informen do acordo e das "solucións posibles a esta situación", segundo informa Europa Press. O líder de IU-UP criticou tamén a formación de Pablo Iglesias por non permitir que os parlamentarios de Compromís-Podemos formasen grupo xunto á súa formación.


Summary: O tempo corre contra o proxecto de Yolanda Díaz. A ministra de Traballo debe presentar en breve as bases da súa nova alternativa política e explicar con que actores conta a maiores de Unidas Podemos e Esquerda Unida. O papel da Galiza na proposta de Díaz é unha incógnita.

A pasada cuarta feira ,Yolanda Díaz estivo na Galiza para participar nun acto na Facultade de Políticas da Universidade de Compostela. O encontro producíase un día despois de que Pablo Iglesias afirmase que Díaz existía grazas a Unidas Podemos. A ministra de Traballo non desaproveitou a ocasión para reivindicar o proxecto da Alternativa Galega de Esquerdas. Yolanda Díaz aproveitou a xornada para atoparse e cear con algúns dos seus amigos galegos. Segundo sinalou a ministra de Traballo na Radio Galega, o ex alcalde de Compostela, Martiño Noriega e o seu homólogo coruñés, Xulio Ferreiro foron algúns dos seus acompañantes. Martiño Noriega e Xulio Ferreiro Díaz confirmou o comezo do seu proceso de escoita e a afirmou que "estou acompañada por moita xente á que respecto e quero. Onte [pola terza feira] ceei con Martiño [Noriega], con Xulio [Ferreiro], con Marta Lois [portavoz de Compostela Aberta] e outros amigos, e para eles non teño máis que cariño e agradecemento" A ministra de Traballo foi máis alá. Nesta liña, significou que "non se pode construír un proxecto político para España sen Galiza" e destacou que "agradezo o recoñecemento de todas as persoas, mais vou decidir con absoluta liberdade e, por suposto, se dese un paso adiante, sería sometida a un proceso de escrutinio democrático, como faría con todo o mundo". As palabras de Díaz deron para múltiples lecturas, chegando a afirmar a algún medio de comunicación que a ministra viña de fichar a Ferreiro e Noriega para o seu proxecto. Un e outro, en declaracións a Nós Diario, restaron importancia ao encontro, significando o ex alcalde coruñés que foi "unha simple cea entre xente que levamos tempo sen vernos". O mundo político de Marea Atlántica, da que fai parte Ferreiro, e de Anova e Compostela Aberta, onde se atopa Noriega, non ven con bos ollos o proxecto de Díaz. Así, os primeiros, moi distanciados de Unidas Podemos e Esquerda Unida por conflitos duros na Coruña apostan por un camiño separado de Díaz. Antón Sánchez e Anova O voceiro de Anova, Antón Sánchez, foi máis alá e asegurou a Nós Diario que "non sabemos nada oficial nin non oficialmente. Non hai contactos nin creo que os haxa, nin agora nin despois". Pola súa parte, desde Compostela Aberta afirmaron descoñecer absolutamente este proxecto. A sensación dentro de Marea Atlántica e Anova é que Yolanda Díaz tentou utilizar a Martiño Noriega e Xulio Ferreiro na súa loita contra Pablo Iglesias. A este respecto sinalan, que as palabras de Díaz chegaron tras afirmar Iglesias que a ministra "existe" grazas a Podemos e consideran o anuncio do encontro con estes dous ex alcaldes como unha resposta ao antigo líder da formación morada. "A min non me elixe ninguén, son libre", afirmou Díaz na Radio Galego, insistindo que "o que ten que saber a cidadanía, cando se faga neste proceso, é que vai decidir a propia cidadanía", marcando máis unha vez distancias con Podemos. Gómez Reino e Podemos A formación morada atópase cada vez máis distanciada da ministra de Traballo. Malia que a organización conta cunha débil estrutura organizativa na Galiza, fontes da mesma, consultadas por Nós Diario, consideran que a continuidade de Gómez Reino como cabeza de cartel pola Coruña é irrenunciábel. As diferencias entre a dirección de Esquerda Unida (EU) e do Partido Comunista na Galiza(PCG) con Díaz son coñecidas. A propia coordinadora de EU e do PCG, Eva Solla, enfrontouse e gañou nunha asemblea da organización a unha lista promovida desde o entorno de Díaz. Porén, ninguén dúbida do papel chave destas dúas formacións no proxecto impulsado pola ministra de Traballo. Os apoios máis decididos ao proxecto de Yolanda Díaz chegan da banda dun sector de Esquerda Unida e de cadros de Comisións Obreiras. Precisamente, fontes deste sindicato recoñecen a Nós Diario a coincidencia coas políticas desenvoltas por Díaz desde o ministerio pero defenden "a autonomía dunha organización que non está o servizo de ningún partido senón dos traballadores".